2021. gada 13. aprīlī Noteikumi Nr. 236

Rīgā (prot. Nr. 33 12. §)

**Grozījumi Ministru kabineta 2016. gada 24. maija noteikumos Nr. 319 "Darbības programmas "Izaugsme un nodarbinātība" 6.1.1. specifiskā atbalsta mērķa "Palielināt lielo ostu drošības līmeni un uzlabot transporta tīkla mobilitāti" īstenošanas noteikumi"**

Izdoti saskaņā ar Eiropas Savienības struktūrfondu

un Kohēzijas fonda 2014.–2020. gada plānošanas perioda

vadības likuma 20. panta 6. un 13. punktu

Izdarīt Ministru kabineta 2016. gada 24. maija noteikumos Nr. 319 "Darbības programmas "Izaugsme un nodarbinātība" 6.1.1. specifiskā atbalsta mērķa "Palielināt lielo ostu drošības līmeni un uzlabot transporta tīkla mobilitāti" īstenošanas noteikumi" (Latvijas Vēstnesis, 2016, 104. nr.; 2017, 117., 223. nr.) šādus grozījumus:

1. Izteikt 15. punktu šādā redakcijā:

"15. Projekta iesniedzējs sagatavo un iesniedz sadarbības iestādē projekta iesniegumu saskaņā ar projektu iesniegumu atlases nolikuma prasībām, pievienojot projektam veikto izmaksu un ieguvumu analīzi un projekta iesniedzēja sagatavotu izvērtējumu par komercdarbības atbalstu projektā. Projekta iesniedzējam, veicot izmaksu un ieguvumu analīzi (finanšu analīzi un ekonomisko analīzi), jāievēro, ka projekta ekonomiskā ienesīguma norma ir lielāka par sociālo diskonta likmi un projekta ekonomiskā neto pašreizējā vērtība ir lielāka par nulli. Projekta pārskata periodu (projekta dzīves ciklu) nosaka atbilstoši Komisijas 2014. gada 3. marta Deleģētās regulas (ES) Nr. [480/2014](http://eur-lex.europa.eu/eli/reg/2014/480/oj/?locale=LV), ar kuru papildina Eiropas Parlamenta un Padomes Regulu (ES) Nr. [1303/2013](http://eur-lex.europa.eu/eli/reg/2013/1303/oj/?locale=LV), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu (Eiropas Savienības Oficiālais Vēstnesis, 2014. gada 13. maijs, Nr. L 138) (turpmāk – Regula Nr. [480/2014](http://eur-lex.europa.eu/eli/reg/2014/480/oj/?locale=LV)), 1. pielikumam."

2. Papildināt II nodaļu ar 15.2punktu šādā redakcijā:

"15.2 Ja valsts atbalstu komercdarbībai sniedz saskaņā ar Regulas Nr. [651/2014](http://eur-lex.europa.eu/eli/reg/2014/651/oj/?locale=LV) 56."b" pantu un ja attiecīgajā projektā vai projekta daļā projekta pārskata periodā (projekta dzīves cikla laikā) ir radusies lielāka peļņa no pamatdarbības, nekā projektā plānots, finansējuma saņēmējs projekta pārskata perioda (projekta dzīves cikla) beigās veic šo noteikumu [15.](https://likumi.lv/ta/id/278254#p36) punktā minētās izmaksu un ieguvumu analīzes pārrēķinu un sadarbības iestādei atmaksā starpību starp faktisko un plānoto peļņu no pamatdarbības."

3. Papildināt noteikumus ar 35.1punktu šādā redakcijā:

"35.1 Ja valsts atbalstu komercdarbībai sniedz saskaņā ar Regulas Nr. [651/2014](http://eur-lex.europa.eu/eli/reg/2014/651/oj/?locale=LV) 56."b" pantu, finansējuma saņēmējs nodrošina, ka ar valsts atbalstu komercdarbībai saistītā projekta dokumentāciju glabā atbilstoši Regulas Nr. [480/2014](http://eur-lex.europa.eu/eli/reg/2014/480/oj/?locale=LV) 1. pielikumā noteiktajam projekta pārskata periodam (projekta dzīves ciklam)."

4. Papildināt noteikumus ar 37. un 38. punktu šādā redakcijā:

"37. Ja tiek konstatēts, ka ir pārkāptas Regulas Nr. 651/2014 prasības, sadarbības iestāde finansējuma saņēmējam uzliek par pienākumu atmaksāt sadarbības iestādei saņemto nelikumīgo valsts atbalstu. Atbalstu atmaksā kopā ar procentiem, kuru likmi publicē Eiropas Komisija saskaņā ar Komisijas 2004. gada 21. aprīļa Regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (turpmāk – Regula Nr. 794/2004), 10. pantu, tiem pieskaitot 100 bāzes punktus, no dienas, kad valsts atbalsts tika izmaksāts atbalsta saņēmējam, līdz tā atgūšanas dienai, ievērojot Komisijas regulas Nr. 794/2004 11. pantā noteikto procentu likmes piemērošanas metodi. Atmaksa veicama no finansējuma saņēmēja privātā finansējuma, par kuru nav saņemts nekāds komercdarbības atbalsts.

38. Ja valsts atbalstu sniedz saskaņā ar Regulas Nr. [651/2014](http://eur-lex.europa.eu/eli/reg/2014/651/oj/?locale=LV) 56."b" pantu, sadarbības iestāde nodrošina projekta uzraudzību Regulas Nr. [480/2014](http://eur-lex.europa.eu/eli/reg/2014/480/oj/?locale=LV) 1. pielikumā noteiktajā projekta pārskata periodā (projekta dzīves ciklā)."

Ministru prezidents A. K. Kariņš

Satiksmes ministrs T. Linkaits